PROUD พุ่ง 9% จับตา Q3 พลิกกำไร ดันยอดขายปีนี้โต 50%
PROUD พุ่ง 9% เก็ง Q3 พลิกกำไร ตุนแบ็กล็อกเฉียด 3 พันล้าน จับตายอดขายปีนี้โต 50% อานิสงส์เปิดประเทศยอดซื้อต่างชาติคึกคัก
PROUD พุ่ง 9% เก็ง Q3 พลิกกำไร ตุนแบ็กล็อกเฉียด 3 พันล้าน จับตายอดขายปีนี้โต 50% อานิสงส์เปิดประเทศยอดซื้อต่างชาติคึกคัก
6 ต.ค. 2565

ผู้สื่อข่าวรายงานว่า วันนี้ (6 ต.ค.65) ราคาหุ้น บริษัท พราว เรียล เอสเตท จำกัด (มหาชน) หรือ PROUD ณ เวลา 10:10 น. อยู่ที่ระดับ 2.24 บาท บวก 0.18 บาท หรือ 8.74% สูงสุดที่ระดับ 2.32 บาท ต่ำสุดที่ระดับ 2.10 บาท ด้วยมูลค่าการซื้อขาย 16.41 ล้านบาท

บล.คิงส์ฟอร์ด ระบุในบทวิเคราะห์ว่า มีความน่าสนใจจากทิศทางผลประกอบการในครึ่งปีหลัง 65 จะกลับมา Turnaround จากการทยอยรับรู้รายได้การโอนโครงการ อินเตอร์คอนติเนนตัล เรสซิเดนเซส หัวหิน มูลค่า 3.8 พันล้านบาท ปัจจุบันมียอดขาย แล้ว 93% หรือมูลค่ารวม 3.5 พันล้านบาท โดยเริ่มทยอยโอนเข้ามาตั้งแต่สัปดาห์สุดท้ายของ เดือน มิ.ย.และจะเข้ามาเพิ่มเติมอย่างต่อเนื่อง
ทั้งนี้บริษัทตั้งเป้าปิดการขายและการโอนเสร็จสิ้นภายในปี 65 ปัจจุบันมียอดขายรอโอนแล้ว (Backlog) 2.9 พันล้านบาท คาดว่าจะทำให้ผลการดำเนินงานพลิกกลับมามีกำไรอีกครั้งในช่วงไตรมาส 3/65 ส่วนโครงการเวหา (VEHHA) หัวหิน มูลค่า 2.3 พันล้านบาท ที่เริ่มขายตั้งแต่เดือน ก.ค.ได้รับการตอบรับที่ดีจากลูกค้าชาวไทยและต่างชาติ ตั้งเป้ายอดขายปีนี้ 50% โดยกลุ่มลูกค้ามีกำลังซื้อสูงยังคงมีความต้องการซื้ออย่างต่อเนื่อง ประกอบกับการเปิดประเทศทำให้ชาวต่างชาติที่มีกำลังซื้อสูงเริ่มกลับเข้ามา